Lyd er en Sonos-fjernbetjening til dit Apple Watch

Lige siden Apple Watch kom på markedet i 2015 har det været hylende oplagt at Sonos integrerede betjening af højttalere i uret. Men her fire år senere er det stadig ikke sket. Men heldigvis er der hjælp af hente: Lyd er en tredjeparts Sonos controller til Apple Watch, skabt af den tyske udvikler Alexander Heinrich. Appen debuterede i stilhed i marts, men forleden udsendte Heinrich en ny udgave, som er blevet pudset til med hjælp fra Apples egne udviklere under World Wide Developer Conference.

Med Lyd kan man fjernbetjene hele sit Sonos-system (inklusive de kommende Symfonisk-højttalere fra IKEA | Sonos). Det er muligt at gruppere højttalere og rum, vælge mellem numre og spillelister, skrue op og ned for volumen – ja, stort set al den daglige betjening, kan klares via håndledet. Appen kan endda dukke op på intelligent vis, på Siri-urskiven på Apple Watch.

Bevares; Lyd er ikke den mest grafisk tiltalende app jeg har set, men den gør hvad den lover. Appen kan hentes via App Store for 17 kroner. Læs mere om funktioner og baggrund på appens hjemmeside.

Lyd er en Sonos-fjernbetjening til dit Apple Watch